OBH 2872/1995.
Az állampolgári jogok országgyűlési biztosának jelentése
Ügyintéző: dr. Kovács Zsolt

Az eljárás megindulása:

A Székesfehérvár, Ybl M. u. .... szám alatti épület lakói fordultak az Országgyűlési Biztos Hivatalához, mert az önkormányzat a lakóépületük elidegenítését évek óta halogatja, és ezzel a jogbiztonságukat sérti.

Az állampolgári jogok országgyűlési biztosáról szóló 1993. évi LIX. tv. 16. § (1) bek.-ben foglaltak alapján vizsgálatot indítottam, és az önkormányzat illetve a műemlékvédelmi hatóságtól beszerzett dokumentumok alapján a következőket állapítottam meg:

A vizsgálat megállapításai

A Székesfehérvár, Ybl M. u. .... szám alatti lakóház telekkönyvileg egy területen fekszik a Zichy liget .... szám alatti műemléképülettel. Az ingatlannyilvántartásban a telek az építésügyi szabályok alapján természetben nem osztható meg. A lakástörvény 46. §  d./ pontja alapján nem áll fenn vételi jog a műemléképületben lévő lakásra, mivel azt csak az Országos Műemlékvédelmi Hivatal hozzájárulásával lehet elidegeníteni. 

A ház lakói bejelentették vételi szándékukat, és az önkormányzat az épületet elidegenítésre kijelölte, de a szerződések megkötésére a Műemlékfelügyeleti Igazgatóság hozzájárulásának hiányában nem került sor.

Székesfehérvár Önkormányzata, és a Műemlékfelügyeleti Igazgatóság egyeztetéseket folytatott a műemléképületek elidegenítésének feltételeiről, és az Igazgatóság 1996. augusztus 21-én hozzájárult ahhoz, hogy a tulajdonos önkormányzat a nem műemlék épületet a telek tulajdonjogának megváltoztatása nélkül a bérlők részére elidegenítse, ha a mindenkori tulajdonos tudomásul veszi, hogy a telken bárminemű építési, átalakítási munkához ki kell kérni a műemlékvédelmi hatóság engedélyét, és anélkül  építést, átalakítást, bontást nem végez.

Az épület társasházzá alakítása megtörtént. Az épület "úszótelekként" került az ingatlannyilvántartásban bejegyzésre, tehát a föld és az épület tulajdonjoga elvált egymástól. A fentiek alapján 1997. február 26-án a bérlakások elidegenítését megkezdték.

Megállapítottam, hogy az önkormányzat közigazgatási mulasztást nem követett el amikor a műemléképület elidegenítését évekig nem végezte el, és tekintettel arra, hogy az állampolgári jogok országgyűlési biztosáról szóló 1993. évi LIX. nem ad lehetőséget  vizsgálatra azokban az ügyekben, ahol az önkormányzat tulajdonosként jár el, ezért a vizsgálatot hatáskör hiányában megszüntettem.

Budapest, 1997. március 10.

Gönczöl Katalin